Γαρίδες με ούζο, πορτοκάλι και άνηθο του Γιάννη Λουκάκου
Γαρίδες με κάπαρη και ούζο, ένα ορεκτικό γεμάτο  αρώματα και ωραίες εντάσεις, που έχει τη γεύση της Ελλάδας.
500 γρ. μέτριες γαρίδες, καθαρισμένες, 80 γρ. φρέσκο κρεμμυδάκι, ψιλοκομμένο, 20 γρ. κάππαρη, στραγγισμένη, 2 μικρές πιπεριές τσίλι, ψιλοκομμένες, 3 σκελίδες σκόρδο, ψιλοκομμένες, 100 ml ούζο, 200 ml χυμός πορτοκαλιού, 10 ml χυμός λεμονιού, 1 κουτ. σούπας άνηθος, ψιλοκομμένος, 50 ml ελαιόλαδο, αλάτι, φρεσκοτριμμένο πιπέρι, 150 γρ. μαραθόριζα, σε λεπτές φέτες, 50 γρ. φέτες πορτοκαλιού (καθαρισμένες σχολαστικά από τις ίνες τους), 30 ml ελαιόλαδο, 10 ml χυμός λεμονιού, 30 γρ. φρέσκο κρεμμυδάκι, ψιλοκομμένο, 1 κουτ. σούπας άνηθος, ψιλοκομμένος
Αλατίζουμε τις γαρίδες.Σε μεγάλο τηγάνι ζεσταίνουμε το λάδι σε δυνατή φωτιά και σοτάρουμε τις γαρίδες για 2-3 λεπτά, μέχρι να αλλάξουν χρώμα. Τις βγάζουμε με τρυπητή κουτάλα και τις στραγγίζουμε σε χαρτί κουζίνας. Μετριάζουμε τη φωτιά και σοτάρουμε το κρεμμυδάκι, την κάππαρη, τις πιπεριές και το σκόρδο για 2-3 λεπτά. Ρίχνουμε το ούζο, αφήνουμε 2 λεπτά να εξατμιστεί το αλκοόλ και προσθέτουμε τον χυμό πορτοκαλιού. Βράζουμε για 6-7 λεπτά, μέχρι να σχηματιστεί μια πυκνή σάλτσα.Προσθέτουμε τον χυμό λεμονιού, τον άνηθο και αλατοπίπερο, ανακατεύουμε και αποσύρουμε. Ανακατεύουμε όλα τα υλικά για το σερβίρισμα σε πιατέλα, βάζουμε τις γαρίδες, περιχύνουμε με τη σάλτσα του τηγανιού και σερβίρουμε.
Γαρίδες,Ούζο